**Az előterjesztést megtárgyalta:**

* Gazdasági és Városstratégiai Bizottság
* Jogi és Társadalmi Kapcsolatok Bizottsága

 **A határozati javaslatot törvényességi**

**szempontból megvizsgáltam:**

 */: Dr. Károlyi Ákos :/*

 *jegyző*

**ELŐTERJESZTÉS**

**Szombathely Megyei Jogú Város Közgyűlésének 2016. október 27-i ülésére**

**Javaslat**

 **2017. és 2018. évi kiemelkedő sportrendezvények pályázati anyagához szükséges önkormányzati szándéknyilatkozat megadására**

**I.**

A Magyar Kerékpáros Szövetséggel karöltve a Tour de Hongrie Szervezőbizottsága pályázatot írt ki a 2017. és 2018. évi Tour de Hongrie – Magyar Kerékpáros Körverseny útvonalára, rajt és célvárosok részére.

A pályázat célja egyrészt, hogy a Partner-települések együttműködésükkel járuljanak hozzá a nemzetközi verseny minél magasabb színvonalon történő lebonyolításához, az esemény népszerűsítéséhez a helyi lakosság, valamint a település vendégei körében, valamint hatósági együttműködésükkel segítsék az esemény biztonságos lebonyolítását, másrészt lehetővé válik a Körverseny által érintett magyarországi régiók, városok, települések bemutatása, amely hozzájárul az ország-image emeléséhez.

A hatékony szervezés érdekében a jövőben a szervezők az útvonalat két éves időtartamra előre rögzítik. A pályázat keretében olyan települések jelentkezését várják, amelyek az alábbiakban megfogalmazott követelményeknek 2017-ben és/vagy 2018-ban egyaránt eleget tudnak tenni, továbbá vállalják az előterjesztés 1. számú mellékletében részletezett technikai és anyagi hozzájárulás teljesítését.

Pályázati kategóriák:

* **Prológ** (évente 1 helyszín) - Grand Depart – a Nagy Indulás - a Tour de Hongrie első (teljes) napja az adott településen zajlik egy, a város központjában lezárt pályán.
* **Befutó város** (évente maximum 5) - a Tour de Hongrie egyik szakasza az adott településre érkezik. A befutót megelőzően helyszíni látványos és játékos kerékpáros programokat szerveznek a közönség és amatőr kerékpárosok számára.
* **Rajt város** (évente maximum 5) – a Tour de Hongrie egyik szakasza az adott településről indul.
* **Részhajrá helyszín** (évente maximum 20) - verseny-részhajrá kijelölése a település egy adott pontján. A részhajrá eredménye beleszámít a verseny aznapi alakulásába, ezért kiemelt figyelmet kap a tudósításokban.

A szakemberekkel történt egyeztetést követően javaslom, hogy a pályázati kategóriák közül a Közgyűlés a „Prológ” kategóriát válassza, amelynek – az önkormányzatot érintő – költsége 10.000.000,- Ft/év.

A pályázat benyújtásához szükség van az előterjesztés 2. számú mellékletét képező pályázati adatlap (szándéknyilatkozat) aláírására.

A pályázat benyújtása és befogadása egyik fél részéről sem minősül szerződésnek vagy kötelezettségvállalásnak. A pályázat benyújtásával a település a szervezők felé együttműködési szándékát jelzi, és igazolja, hogy 2017-ben és/vagy2018-ban képes vállalni a pályázatban meghatározott feltételeket. A pályázó településekkel a szervezőbizottság tagjai felveszik a kapcsolatot a további tárgyalások megkezdése érdekében.

Az útvonal kialakításának, a városok kiválasztásának határideje a 2017. évi verseny kapcsán 2016. november 30., a 2018. évi verseny kapcsán 2017. április 30. napja.

**II.**

Nemcsik Balázs, a Magyar Vízilabda Szövetség főtitkára azzal a kéréssel fordult Önkormányzatunkhoz, hogy Szombathely városa legyen a Szövetség partnere egy 2018-as világverseny megrendezésében, és támogassa a Magyar Vízilabda Szövetség pályázatát a 2018. évi U18-as férfi Vízilabda Világbajnokság (Fina Youth Water Polo Championships Men 18&U 2018) szombathelyi rendezési jogára a Nemzetközi Úszószövetség (FINA) felé.

Ahhoz, hogy a magyar pályázat eredményes legyen, a városnak, mint házigazdának a támogatása szükséges, ugyanis a pályázat során a rendező városnak anyagilag is kötelezettséget kell vállalnia a sportesemény megrendezéséhez.

A pályázat benyújtásához elengedhetetlenül szükség van egy szándéknyilatkozat aláírására, amelyben Szombathely Megyei Város Önkormányzata felajánlja, hogy sikeres pályázat esetén a világbajnokság helyszíne Szombathely legyen, és a rendezvényt anyagilag is támogatja. Javaslom, hogy a támogatás mértékét – a Magyar Vízilabda Szövetséggel folytatott előzetes tárgyalás alapján – a Város 2018. évi költségvetésében a „Nagyrendezvényekre” rendelkezésre álló összes önkormányzati forrás határozza meg, amelyet aktuálisan az éves pályáztatás során lehet elnyerni a Jogi és Társadalmi Kapcsolatok Bizottsága döntése alapján. A szándéknyilatkozatot az előterjesztés 3. számú melléklete tartalmazza.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2016. október „ ”**

 **(: Dr. Puskás Tivadar :)**

**I.**

**HATÁROZATI JAVASLAT**

**.…/2016. (X. 27.) Kgy. számú határozat**

1. Szombathely Megyei Jogú Város Közgyűlése úgy döntött, hogy az Önkormányzat pályázatot nyújt be a Tour de Hongrie Szervezőbizottsága felé a 2017. és a 2018. évi „Prológ - Grand Depart – a Nagy Indulás” szombathelyi rendezési jogára.
2. A Közgyűlés vállalja, hogy nyertes pályázat esetén önálló előirányzatként biztosítja a 10 -10 millió Ft összegű költségvetési támogatást a 2017. illetve a 2018. évi költségvetésben.
3. A Közgyűlés felhatalmazza a Polgármestert a Tour de Hongrie Szervezőbizottsága által kiírt pályázati adatlap (szándéknyilatkozat) aláírására.

**Felelősök:** Dr. Puskás Tivadar polgármester

 Koczka Tibor alpolgármester

 Molnár Miklós alpolgármester

 Dr. Károlyi Ákos jegyző

 (A végrehajtás előkészítéséért:

 Stéger Gábor, a Közgazdasági és Adó Osztály vezetője,

 Dr. Bencsics Enikő, az Egészségügyi és Közszolgálati Osztály vezetője.)

 **Határidő:** azonnal (1. és 3. pontok vonatkozásában)

 a 2017. illetve a 2018. évi költségvetési rendelet megalkotása (2. pont vonatkozásában)

**II.**

**HATÁROZATI JAVASLAT**

**.…/2016. (X. 27.) Kgy. számú határozat**

1. Szombathely Megyei Jogú Város Közgyűlése támogatja a Magyar Vízilabda Szövetség pályázatát a 2018. évi U18-as férfi Vízilabda Világbajnokság (Fina Youth Water Polo Championships Men 18&U 2018) szombathelyi rendezési jogára a Nemzetközi Úszószövetség (FINA) felé.
2. A Közgyűlés vállalja, hogy nyertes pályázat esetén anyagi támogatást biztosít a rendezvény számára a 2018. évi nagyrendezvények támogatását szolgáló előirányzat terhére.
3. A Közgyűlés felhatalmazza a Polgármestert az előterjesztés 3. számú mellékletét képező szándéknyilatkozat aláírására.

**Felelősök:** Dr. Puskás Tivadar polgármester

 Koczka Tibor alpolgármester

 Molnár Miklós alpolgármester

 Dr. Károlyi Ákos jegyző

 (A végrehajtás előkészítéséért:

 Stéger Gábor, a Közgazdasági és Adó Osztály vezetője,

 Dr. Bencsics Enikő, az Egészségügyi és Közszolgálati Osztály vezetője.)

**Határidő**: azonnal